[{"text_idx": "#000001", "text": "La 10a de decembro estas la Internacia Tago de Homaj Rajtoj. C\u0302i-jare ni festas la 68an datrevenon de la Universala Deklaracio de Homaj Rajtoj, la plej fundamenta kaj ampleksa atesto de interkomprenig\u0302o pri individuaj rajtoj kaj fundamentaj liberecoj iam ajn atingita. Esperanta traduko de la Deklaracio estas delonge legebla en la oficiala retejo de Unuig\u0302intaj Nacioj: G\u0302i restas koninda por c\u0302iu esperantisto."}, {"text_idx": "#000002", "text": "Universala Esperanto-Asocio fieras pro sia asociig\u0302o kun la Universala Deklaracio. Jam pli ol unu jaron antau\u0306 la fina ratifo de la Deklaracio en decembro 1948, la Asocio enkondukis paragrafon en sia Statuto, lau\u0306 kiu la homaj rajtoj estas \u201cesenca antau\u0306kondic\u0302o\u201d por g\u0302ia laboro por internacia komunikado kaj interkomprenig\u0302o. Tra la postaj jardekoj, UEA vaste uzis Esperanton por informi niajn membrojn tra la tuta mondo pri la graveco de homaj rajtoj kaj por instigi ilin disvastigi tiun mesag\u0302on en la propraj komunumoj."}, {"text_idx": "#000003", "text": "Venante tuj post la fino de unu el la plej grandaj konfliktoj en la homa historio, la Universala Deklaracio markis raran momenton de unuanimeco en la internacia komunumo. Tiun unuanimecon UEA firme deziras konservi, protekti kaj restarigi en la nuna periodo de internacia malcerto kaj strec\u0302iteco, kiam la kapabloj por konstrui pli bonan mondon tiel bundas kaj la obstakloj al ties atingo estas tiel malfacile supereblaj. Ni salutas Unuig\u0302intajn Naciojn kiel gvidlumon de espero en afliktata mondo, kaj ni renovigas nian promeson kunhelpi en antau\u0306enigo de internacia kompreno en spirito de egaleco, malferma debato, kaj praktika helpo al la suferantoj."}]